《题高尚书九江暑雨图》
明代·九皋声公

尚书画山山巃嵸，九江秀色开森茸。
况当五月暑雨交，云气滃勃川光动。
五峰削出青如莲，绿树仿佛闻零猿。
犹瞻谢朓青山宅，不见米家书画船。
何人出门面山立，头上乌纱翠痕湿。
谁唤山东李谪仙，来观瀑布三千尺。
于今戈戟乱如麻，使我披图一永嗟。
欲买沃洲归共隐，江山如此属谁家？